SET ปิดร่วง 17 จุด นักลงทุนขายลดเสี่ยง กังวลเฟด-พลังงานกดดัน
SET ปิดลบ 17 จุด จากแรงขายลดความเสี่ยงความกังวลเฟดเดินหน้าขึ้นดอกเบี้ย และคงขึ้นดอกเบี้ยในระดับสูงต่อปีหน้า อีกทั้งราคาน้ำมันย่อตัวลง กดดันหุ้นพลังงาน แนวโน้มพรุ่งนี้ให้แนวต้าน 1,640-1,650 จุด แนวรับ 1,615-1,605 จุด
SET ปิดลบ 17 จุด จากแรงขายลดความเสี่ยงความกังวลเฟดเดินหน้าขึ้นดอกเบี้ย และคงขึ้นดอกเบี้ยในระดับสูงต่อปีหน้า อีกทั้งราคาน้ำมันย่อตัวลง กดดันหุ้นพลังงาน แนวโน้มพรุ่งนี้ให้แนวต้าน 1,640-1,650 จุด แนวรับ 1,615-1,605 จุด
1 ก.ย. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวลงตามตลาดหุ้นต่างประเทศ จากแรงขายลดความเสี่ยง หลังจากความกังวลในการปรับขึ้นอัตราดอกเบี้ยของธนาคารกลางสหรัฐฯ (เฟด) ที่ตลาดกังวลว่ายังคงปรับขึ้นอย่างต่อเนื่อง ประกอบกับประธานเฟดสาขาคลีฟแลนด์ ออกมากล่าวว่าเฟดยังคงปรับขึ้นอัตราดอกเบี้ยต่อเนื่อง และจะปรับขึ้นอัตราดอกเบี้ยเป็นระดับ 4% ในปีหน้า ทำให้เกิดเป็นปัจจัยกดดันเข้ามายิ่งขึ้น
นอกจากนี้สินทรัพย์ต่างๆทั่วโลกทั้งหุ้น ทองคำ และสินค้าโภคภัณฑ์อื่นๆได้มีแรงเทขายออกมาเช่นกัน อีกทั้งยังคงมีความกังวลมากขึ้นในเรื่องของการเกิดภาวะเศรษฐกิจถดถอยในสหรัฐฯสูงขึ้น เข้ามากดดันตลาด และราคาน้ำมันที่ปรับตัวลงมา กดดันกลุ่มหุ้นพลังงาน มีผลกดดันดัชนีตลาดหุ้นไทยวันนี้ด้วยเช่นกัน
สำหรับแนวโน้มพรุ่งนี้ยังมองว่ามีแรงกดดันในตลาดยังอยู่ค่อนข้างมาก ทำให้ดัชนีอาจจะแกว่งไซด์เวย์ หรือรีบาวด์แกว่งขึ้นได้เล็กน้อย แต่ดัชนีหุ้นไทยยังมีอัพไซด์ที่จำกัด และยังไม่มีแรงบวกใหม่เข้ามา ทำให้มองว่ายังแกว่งไซด์เวย์ในกรอบแนวต้าน 1,640-1,650 จุด แนวรับ 1,615-1,605 จุด และคืนนี้ติดตามการประกาศจำนวนผู้ขอรับสวัสดิการว่างงานรายสัปดาห์ของสหรัฐฯว่าจะออกมาเป็นอย่างไร เพราะมีผลต่อทิศทางเศรษฐกิจของสหรัฐฯ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 4,698.13 ล้านบาท ปิดที่ 14.00 บาท ลดลง 0.50 บาท
BDMS มูลค่าการซื้อขาย 3,748.23 ล้านบาท ปิดที่ 29.00 บาท ลดลง 0.25 บาท
TLI มูลค่าการซื้อขาย 3,325.14 ล้านบาท ปิดที่ 15.60 บาท ลดลง 0.40 บาท
KBANK มูลค่าการซื้อขาย 2,645.76 ล้านบาท ปิดที่ 152.50 บาท ลดลง 1.00 บาท
PTT มูลค่าการซื้อขาย 2,541.65 ล้านบาท ปิดที่ 36.75 บาท ลดลง 0.75 บาท